Kuva: Hannu Kivimäki

Poliisin hengen vaatineessa Vihdin ampumavälikohtauksessa käytettiin puolustusvoimista vietyä rynnäkkökivääriä. Asian vahvistaa Lännen Medialle tapauksen tutkinnanjohtaja, rikosylikomisario Thomas Elfgren keskusrikospoliisista.

Elfgren sanoo, että Vihdissä toissa viikolla tapahtuneessa poliisisurmassa käytettiin RK-62-rynnäkkökivääriä, jonka valmistusvuosi on 1982.

Mediassa on aiemmin pohdittu, onko poliisisurmassa käytetty ase sama, joka katosi puolustusvoimilta Niinisalossa vuonna 2014.

Poliisi paljasti kuitenkin uuden tiedon, jonka mukaan ase ei ole Niinisalosta kadonnut.

Elfgren sanoo, että puolustusvoimat on ilmoittanut kyseisen aseen kadonneeksi ”jo kauan sitten”.

Onko ase ilmoitettu kadonneeksi ennen vuotta 2014?

– Kyllä, Elfgren sanoo.

Rikosylikomisario ei kuitenkaan halua tässä vaiheessa kertoa tarkemmin, mistä varuskunnasta ja milloin ase on viety.

– Kaikkiin näihin kysymyksiin kerromme vastaukset siinä vaiheessa, kun meillä on täysi varmuus kaikista asiaan liittyvistä yksityiskohdista.

Poliisi on aiemmin kertonut, ettei rynnäkkökivääriä ole ”viilattu”, eli sarjanumero on näkyvillä. Rikosylikomisario Teijo Ristola Lounais-Suomen poliisista kertoi Lännen Medialle viime viikolla, että poliisin on helppo selvittää sarjanumeron perusteella aseen alkuperä.